Az első világháború kitörését követően a "Hannover" azonnal hadra fogható volt és az altenbruchi révnél teljesített őrszolgálatot az Elba torkolatánál, míg a flotta többi részét mozgósították. Október végén Kielbe küldték rajának egységeit, hogy a víz alatti védelmi rendszerüket hatékonyabbá tegyék. Az 1914. december 15-16-ai scarborough-i rajtaütés alkalmával a Dogger-padig hajózott ki a flotta zömével a támadást végrehajtó csatacirkálók távoli biztosítására. Eközben a 12 modern és 8 régi csatahajóból álló flotta nem egészen 20 km-re került egy 6 csatahajóból álló brit kötelékhez. Habár csak a kísérő rombolók csaptak össze több alkalommal a nagy ködben, Friedrich von Ingenohl tengernagy úgy ítélte meg, hogy a teljes brit Nagy Flottával (a "Grand Fleet"tel) áll szemben, ezért a császár előzetes utasításainak megfelelően visszaindult Németországba.